Source: http://www.bihon.ro/csm-digi-oradea-direct-in-grupele-len-champions-league/1128063
Timestamp: 2018-07-21 05:56:08+00:00

Document:
CSM Digi Oradea, direct in grupele LEN Champions League - BIHON
CSM Digi Oradea, direct in grupele LEN Champions League
la	20. iunie 2012 19:27
CSM Digi nu va mai disputa meciuri de calificare în grupele Ligii Campionilor
Poloiştii de la CSM Digi Oradea vor accede în grupele LEN Champions League.
Conducerea Ligii Europene de Nataţie (LEN) a modificat formatul Ligii Campionilor, care va porni la drum din toamnă într-o nouă formulă. Competiţia se va desfăşura în cinci faze: calificări, preliminarii, optimi de finală, sferturi de finală şi Final Four.
Federaţiile de polo din Italia, Ungaria, Croaţia, Serbia, Muntenegru, Germania, Grecia şi Rusia vor avea dreptul să-şi înscrie cele mai bune trei echipe din campionat, iar cele din celelalte ţări europene câte două echipe. Echipele campioane din cele 12 ţări care au avut reprezentante în ediţia trecută a Champions League, precum şi formaţiile vicecampioane din cele opt ţări care au avut echipe clasate pe cele mai bune locuri din ediţia trecută a competiţiei, sunt calificate direct în grupe. Printre acestea se află şi campioana României, CSM Digi Oradea, care a ajuns în ediţia precedentă până în turul secund preliminar. Formaţia orădeană va juca aşadar direct în grupele preliminare ale viitoarei ediţii, fără a mai participa la calificări. Grupele preliminare vor avea câte şase echipe, care se vor întâlni între ele, pe terenuri proprii, respectiv în deplasare, la datele de 26 septembrie, 6 şi 20 octombrie, 14 şi 28 noiembrie, 19 decembrie, 9 şi 23 ianuarie 2013, 6 şi 27 februarie 2013. Optmile de finală vor avea loc la 9 şi 20 martie 2013 (sistem tur-retur), sferturile de finală la 17 aprilie şi 1 mai, iar turneul Final Four în perioada 31 mai – 1 iunie.
Se modifică şi Euro Cup
Cea de-a doua competiţie de club din poloul european, Euro Cup, se va disputa tot pe parcursul a cinci faze: turul I de calificare (5-7 octombrie), turul II de calificare (19-21 octombrie), sferturile de finală (14 şi 24 noiembrie), semifinalele (23 ianuarie 2013, 6 februarie 2013) şi finala (20 martie 2013, 6 aprilie 2013). Fiecare ţară îşi poate înscrie în Euro Cup cele mai bune două echipe clasate în urma celor care participă la Champions League.
Conducerea CSM Digi îşi doreşte, evident, depăşirea performanţelor din anii precedenţi în cupele europene. „Nu ştim încă exact ce obiective ne vom propune, fiind vorba de un sistem competiţional modificat. În tot cazul, noi vizăm pe plan european performanţe şi clasări superioare faţă de cele din anii trecuţi. Sperăm să avem un traseu cât mai lung într-una din cele două cupe”, ne-a declarat preşedintele CSM Oradea, Florin Birta.
Taguri: csm digi oradea, LEN Trophy, polo

References: CSM 

CSM 
 CSM 
 CSM 
 CSM 
 CSM 
 csm